b"\n_START_ARTICLE_\nJessica Mauboy\n_START_SECTION_\nDebuten\n_START_PARAGRAPH_\nMauboy er f\xc3\xb8dt og oppvokst i Darwin i Nordterritoriet, og i 2006 ble hun landskjent i Australia da hun deltok den fjerde sesongen av australske Idol. Hun kom p\xc3\xa5 andreplass i talentshowet og sikret seg en platekontrakt med Sony Music Australia. Etter Idol ga hun ut et livealbum med flere av sine opptredener fra konkurransen, og hun var medlem av jentegruppen Young Divas i en kort periode i 2007. Deretter ga hun ut sitt debutalbum Been Waiting i 2008, som ble det nest mest solgte australske albumet i 2009. Albumet ble sertifisert med dobbel platina av Australian Recording Industry Association (ARIA). Hovedsporet p\xc3\xa5 albumet, \xc2\xabBurn\xc2\xbb, n\xc3\xa5dde ogs\xc3\xa5 f\xc3\xb8rsteplassen p\xc3\xa5 den australske singellisten._NEWLINE_Mauboys andre studioalbum, Get 'Em Girls fra 2010, hadde en mer tydelig R&B-profil enn debutplaten, og albumet resulterte i fire platina-klassifiserte singler. Flere sanger fra tredjealbumet, Beautiful fra 2013, bragte henne ogs\xc3\xa5 flere topp ti-plasseringer p\xc3\xa5 den australske singellisten.\n_START_SECTION_\nFilm og tv\n_START_PARAGRAPH_\nI tillegg til musikkarrieren har hun ogs\xc3\xa5 drevet med skuespill og hatt hovedroller i spillefilmer som Bran Nue Dae (2010) og The Sapphires (2012), som resulterte i en AACTA-pris for beste birolle. I 2016 var hun tilbake som skuespiller da hun hadde hovedrollen i tv-serien The Secret Daughter i to sesonger. Dette var Mauboys f\xc3\xb8rste store tv-rolle, og rollen var skrevet spesielt for henne. Parallelt med dette ga hun ut to album med musikk fra serien, hvor det ene n\xc3\xa5dde f\xc3\xb8rsteplass p\xc3\xa5 ARIAs albumliste. Med dette ble Mauboy den f\xc3\xb8rste artisten med aboriginer-bakgrunn til \xc3\xa5 n\xc3\xa5 f\xc3\xb8rsteplass p\xc3\xa5 den australske albumlisten.\n_START_SECTION_\nSuksess\n_START_PARAGRAPH_\nListesuksessen har gjort Mauboy til en av Australias mest suksessrike kvinnelige artister. Hun har hatt fem album inne p\xc3\xa5 topp ti p\xc3\xa5 albumlisten og 16 singler inne p\xc3\xa5 topp 20 p\xc3\xa5 den australske singellisten. Hun har vunnet to ARIA Music Awards fra 24 nominasjoner og ble rangert som nummer 16 i avisen Herald Suns liste over de hundre st\xc3\xb8rste australske sangere gjennom tidene. Hun har ogs\xc3\xa5 samarbeidet med store internasjonale artister som Flo Rida, Snoop Dogg, Ludacris, Jay Sean og Pitbull. Hun har ogs\xc3\xa5 turnert med Beyonc\xc3\xa9 og Chris Brown, og hun ogs\xc3\xa5 opptr\xc3\xa5dt ved store mediebegivenheter, blant annet da personligheter som Oprah Winfrey, Ellen DeGeneres og USAs president Barack Obama bes\xc3\xb8kte Australia.\n_START_SECTION_\nEurovision Song Contest\n_START_PARAGRAPH_\nMauboy opptr\xc3\xa5dte i pausen i den andre semifinalen under Eurovision Song Contest 2014, og hun representerte Australia i Eurovision Song Contest 2018 i Lisboa i Portugal. Der endte hun som nummer 20 av 26 med sangen \xc2\xabWe Got Love\xc2\xbb."